A szakdolgozat megvédése

Amennyiben a szakdolgozat tanszéki laborban készült a bizottság az elnök döntése alapján, a helyszínen is megtekintheti a munka eredményét. Erre a jelöltnek előző napokban fel kell készülnie, az eszközöket a bemutatóra alkalmassá kell tennie. Ha a dolgozat tárgya mozgatható, behozható a tanszékre (pl. mobil robot, elektromos autó stb.) akkor a védésen szintén sor kerülhet a bemutatására. A bemutatásra egy termet fogunk kijelölni. Amennyiben a produktumot nem lehet bemutatni (mert nincs, nem hozható be a tanszékre) akkor a prezentációt kell olyan filmekkel, fényképekkel ellátni, amelyről egyértelműen bizonyítható, hogy az elvégzett munka saját. A prezentáció főbb részei:

1. A dolgozat címe, a szerző neve (1. dia)
2. 2 A prezentáció tartalma (1 dia)
3. Problémafelvetés, a megoldandó feladat (max. 2 dia)
4. A megoldás elvi megközelítése, fizikai, mechanikai, elektrotechnikai, mechatronikai alapvetések, levezetések, a megoldás során felhasznált elvek ismeretek tényszerű összefoglalása (max. 2 dia)
5. A megoldás (a munka főbb lépéseinek és azok eredményeinek) ismertetése (1-3 dia)
6. Az elért eredmények (1-2 dia)
7. Következtetések, megoldási javaslatok, továbbfejlesztés lehetőségek (1-2 dia)
8. Köszönet (gyárnak, konzulensnek stb.) (1 dia)

A prezentáció 2. 3. 4. 5. részében ábrákat, összefüggéseket, egyenleteket kell alkalmazni a munka bemutatására, kerülni kell a csak szöveges leírást. Az 5. részhez alkalmazható mozgófilm is, ha ennek van értelme.

Az ismertetés után a vizsgáztatók kérhetik, hogy a hallgató reagáljon az írásban megkapott bírálatra és válaszoljon a bíráló által feltett kérdésekre, másrészt saját elméleti és gyakorlati kérdéseket is feltesznek a dolgozat témaköréből.

Elégtelen a záróvizsga ha

* a hallgató az írásbeli vizsgán nem ér el legalább 40%-os eredményt;
* a hallgat tételhúzós felelete bármelyik tantárgycsoportból elégtelen (ebben az esetben ismétlő vizsgán kell az adott tantárgycsoport záróvizsgáját megismételni legkorábban a következő vizsgaidőszakban);
* a szakdolgozat védése nem sikerül (ebben az esetben a szakdolgozatot a bírálat szerint javítani kell, a védést meg kell ismételni legkorábban a következő vizsgaidőszakban).